ธนาคารจับตา‘3จี’ลงทุนนับแสนล้าน
แบงก์ใหญ่จับตาประมูล 3จี เล็งปล่อยกู้เอกชนลงทุนขยายโครงข่ายกระตุ้นสินเชื่อรายย่อย ศูนย์วิจัยกสิกรฯ คาดใช้งบลงทุน 1.25 แสนล้านบาท ภายใน 3 ปี
18 ต.ค. 2555

แบงก์ใหญ่จับตาประมูล 3จี เล็งปล่อยกู้เอกชนลงทุนขยายโครงข่ายกระตุ้นสินเชื่อรายย่อย ศูนย์วิจัยกสิกรฯ คาดใช้งบลงทุน 1.25 แสนล้านบาท ภายใน 3 ปี 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ขณะนี้ธนาคารอยู่ระหว่างติดตามผลการจัดประมูลใบอนุญาตให้บริการ หรือไลเซนส์ 3จี บนความถี่ 2.1 กิกะเฮิรตซ์ จากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เนื่องจากคาดว่าเมื่อผลการประมูลมีความชัดเจนแล้ว ธนาคารจะได้รับผลดีในแง่ความต้องการใช้เม็ดเงินลงทุนจำนวนมากจากภาคเอกชนผู้ให้บริการเพื่อขยายโครงข่าย 3จี
นอกจากนี้ ธนาคารยังสามารถต่อยอดไปถึงการเติบโตของสินเชื่อรายย่อยจากกระแสการเปลี่ยนโทรศัพท์มือถือของผู้บริโภคจำนวนมากที่ต้องการปรับเปลี่ยนเพื่อให้รองรับการใช้บริการ 3จี
“3จี ถือเป็นโอกาสที่แบงก์ต้องดู ถ้าไม่ดูก็เท่ากับตกรถไฟ ซึ่งตอนนี้เราใช้ทีมสินเชื่อรายใหญ่ติดตามอยู่ ซึ่งเบื้องต้นมีการคุยกับลูกค้ามานานแล้ว แต่ตอนนี้คงต้องรอผลสรุปอีก 2 วัน ว่าใครจะได้ในสัดส่วนเท่าไร แต่คาดว่าความต้องการเงินลงทุนรอบนี้จะไม่มากเท่าการลงทุนขยายโครงข่ายในครั้งแรก เพราะเอกชนแทบไม่ต้องสร้างเสาโครงข่ายเพิ่มแล้ว” นายอภิศักดิ์ กล่าว




 
ทั้งนี้ สินเชื่อในรอบ 9 เดือนของธนาคารมีการเติบโตไปแล้ว 78% หรือประมาณ 9 หมื่นล้านบาท โดยไตรมาสที่ผ่านมาสินเชื่อรายย่อยมีสัดส่วนเพิ่มขึ้นจาก 25-26% เป็น 29% ของพอร์ตรวม ขณะที่สินเชื่อรายใหญ่มีสัดส่วนเพิ่มขึ้นจาก 28% เป็น 30% สินเชื่อเอสเอ็มอีทรงตัวที่ 20% มีเพียงสินเชื่อภาครัฐที่มีสัดส่วนลดลงเหลือ 12% จาก 16-17% ซึ่งเป็นผลจากการชำระคืนสินเชื่อของกระทรวงการคลัง
ด้านนายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า หลังจากการประมูล 3จี มีความชัดเจนแล้ว เชื่อว่าในระยะแรกเอกชนจะมีความต้องการใช้เงินลงทุนอยู่ในหลักหมื่นล้านบาท และมีความเป็นไปได้ที่จะเพิ่มเป็นหลักแสนล้านบาทในระยะยาว ซึ่งที่ผ่านมาธนาคารมีการปล่อยกู้ร่วมกับพันธมิตรให้กับบริษัท ทรู คอร์ปอเรชั่น เพื่อใช้ขยายโครงข่ายไปแล้วประมาณ 3 หมื่นล้านบาท 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า คาดว่าผู้ให้บริการแต่ละรายจะต้องใช้เงินลงทุนขยายโครงข่ายเพื่อรองรับ 3จี ไม่ต่ำกว่า 1.5-3 หมื่นล้านบาท อย่างไรก็ตาม ขณะนี้ยังไม่สามารถประเมินได้ว่าจะมีความต้องการสินเชื่อจากธนาคารมากน้อยเพียงใด เนื่องจากเอกชนสามารถเลือกใช้ทุนส่วนตัวหรือออกหุ้นกู้ด้วยบางส่วน
แหล่งข่าวจากธนาคารกรุงเทพ เปิดเผยว่า ธนาคารได้มีการหารือกับลูกค้าที่เข้าร่วมประมูลโทรศัพท์ 3จี ไว้ก่อนล่วงหน้าแล้ว คาดว่าน่าจะมีเม็ดเงินลงทุนในธุรกิจนี้นับแสนล้านบาทในระยะ 1-2 ปีข้างหน้า
ด้านศูนย์วิจัยกสิกรไทย ประเมินว่าการเปิดให้บริการ 3จี แบบเต็มรูปแบบ จะช่วยผลักดันให้เกิดเม็ดเงินลงทุนในธุรกิจวางโครงสร้างพื้นฐานโทรคมนาคมราว 1.25 แสนล้านบาท ใน 3 ปี และจะก่อให้เกิดกระแสการเปลี่ยนอุปกรณ์ของผู้บริโภคเพื่อใช้บริการ 3จี มากยิ่งขึ้น 
“แรงหนุนดังกล่าวจะทำให้บริการด้านข้อมูลของธุรกิจบริการโทรศัพท์เคลื่อนที่ในปี 2556 เติบโตขึ้น 35.6-44% หรือคิดเป็นมูลค่า 6.6-7 หมื่นล้านบาท และผลักดันให้ตลาดบริการโทรศัพท์มือถือโดยรวมในปีหน้าเติบโต 11.5-14.2% คิดเป็นมูลค่ารวม 2.1-2.14 แสนล้านบาท เทียบกับ 1.88 แสนล้านบาทในปีนี้” ศูนย์วิจัยกสิกรไทยประเมิน